作者：施枢
词牌/韵律：疏影

paragraphs: 低枝亚实。
望翠阴护晓，幽梦难觅。
凄楚霓裳，琼阙瑶台，经年暗锁清逸。
春风似怪重门掩，未许入、玉堂吟笔。
想寿阳，却厌新妆，倦抹粉花宫额。
还记孤山旧路，未应便负了，波冷蟾白。
莫寄相思，惟有寒烟，伴我骚人闲寂。
东君须自怜疏影，又何待、山前雪积。
好试敲、羯鼓声催，与约鼎羹消息。